amanoisuno/poetBack huggingface dataset:
暫歸桂隠雜書四首  其三 張鎡 
詩料無窮滿目前，只須拈出見成篇。騎兵莫道隨官俗，也解爭奴曲澗船。
暫歸桂隠雜書四首  其四 張鎡 
茅屋烟升正早炊，覆牆高柳漲新枝。飛綿莫便沾泥去，舊愛疎籬雪下時。
嘲蝶 張鎡 
柳外飛飛蛺蝶兒，惠風心性彩雲姿。終朝守定牆頭舞，不得鄰家一句詩。
至華藏寺先呈璉長老 張鎡 
切莫撞鐘領衆迎，作家相見要情真。亦庵自是優婆塞，知事當人定不瞑。
薺花 張鎡 
薺花繁處蝶爭飛，忽憶前年三月時。流水流杯人共醉，晚來疎雨又新詩。
題左顧亭 張鎡 
物我何曾有異同，莫言龜印偶相逢。水中放去爐中得，心法須知一鏡空。
安溪道中 張鎡 
染晴波色重於藍，烟塢人家屋兩三。明月在山天在水，後回休睡泊溪南。
七夕口占 張鎡 
凉生金井未飄桐，月戶星樓記古風。乞巧頻年但成拙，懶將祈請效兒童。
七夕池上泛舟四首  其一 張鎡 
居士乘閒養就癡，爭如靈鵲自知時。不從樓上求新巧，却向船中賦拙詩。
七夕池上泛舟四首  其二 張鎡 
秋入馮夷碧殿凉，仙遊十萬不分行。錦蜺香滿烟蒙繖，翠鳳光浮露滌裳。
七夕池上泛舟四首  其三 張鎡 
柳繫荃橈句未成，撥船微動碧香迎。琉璃自愛無瑕翳，不放池西一葉生。
七夕池上泛舟四首  其四 張鎡 
夜雨連明旋出奇，漲平荷蓋失參差。更教紅莟肩齊水，要學湘妃曉浴時。
龍瑞宮 張鎡 
陽明古罅閟靈宮，禱雨傳聞見活龍。可是高人不留我，却從歸路數杉松。
秋清 張鎡 
更闌何事識秋清，歷歷江湖興致新。犬吠數聲風外艣，隔城同是未眠人。
橋廊上作  其一 張鎡 
夜半沾衣露氣濃，茂林迥岸月髼鬆。無人不道長安住，却似亂山烟翠中。
橋廊上作  其二 張鎡 
千載清風笠澤仙，提携曾置筆床邊。吾行不汲長橋水，要煮青山陸羽泉。
煎白雲茶二首  其一 張鎡 
水西幽寺風光足，山上行雲雪色明。不放精英入閒草，夜鐺嘉話得松聲。
煎白雲茶二首  其二 張鎡 
嫩芽初見綠蒙茸，已破人間睡思濃。玉食會當陪上苑，貴名高冠密雲籠。
得巨筍三尺圍送王叔興 張鎡 
貓頭名字出長沙，別號犀株豈過誇。好對竹尊招二子，藕如船大棗如瓜。
得巨魚送叔祖 張鎡 
桃花流水正關渠，雨後俄收紫鱠魚。豈是齋厨真欠此，小詩聊當腹中書。
舟行觀新月 張鎡 
一痕如掐夕天涯，望轉青林出沒時。不是山高愛藏月，月光猶嫩怯人窺。
蘇隄觀木芙蓉因見浄慈明上人翌日惠詩酬贈二絕  其一 張鎡 
來訪秋花本爲詩，酒杯徵逐負幽期。山中聖出明書記，還了清遊一段奇。
蘇隄觀木芙蓉因見浄慈明上人翌日惠詩酬贈二絕  其二 張鎡 
口邊白醭公家事，坐上清狂我輩真。會乞一閒歸故隠，定因能賦結高人。
池上木芙蓉欲開述興二首  其一 張鎡 
芙蓉環望壓波明，燕尾舟從綠處撐。待得花成紅沓墮，老夫天地錦縱橫。
池上木芙蓉欲開述興二首  其二 張鎡 
岸巾三酌便酣眠，墮地鸞牋寫未全。明月滿城人定說，若無詩累是神仙。
題羔羊齋外木芙蓉 張鎡 
慵粧酣酒夕陽濃，洗盡霜根看綺叢。綠地團花紅錦障，不知庭院有西風。
窗前木芙蓉 張鎡 
辛苦孤花破小寒，花心應似客心酸。更憑青女留連得，未作愁紅怨綠看。
山堂 張鎡 
芒鞋疎到筍籬東，慣得蒼苔把徑封。已愧君詩足真味，尚將雞肋較駝峰。
王倅德遠有詩謝送菊因酬二絕  其一 張鎡 
晚香烟冷萬金籬，林下何曾必課詩。如許簿書花一到，便成瓊報碧雲詞。
王倅德遠有詩謝送菊因酬二絕  其二 張鎡 
愛竹君家有子猷，黄花君復向人求。不妨官事兼幽事，應笑儂歸兩過秋。
九日 張鎡 
重陽冷菊青黄蕊，半醉幽人黑白頭。今歲有番堪恨處，病無詩句過中秋。
麗秋花 張鎡 
疎翠巧裝丹鳳尾，素綃輕紐玉蟲鬚。春花莫把秋叢薄，若比嬌妍總合輸。
金鳳花 張鎡 
彩鳳連翩小作羣，蕭條門巷獨留春。莫因繁冶生輕鄙，歲歲花開見主人。
漫興  其一 張鎡 
樂天閒適文章累，陶令歸來兒子憂。兩事吾今渾放下，看山臨水更何愁。
漫興  其二 張鎡 
茆舍絲瓜弱蔓堆，漫陂鵯鴨去仍回。開簾正恨詩情少，風捲野香迎面來。
覓句 張鎡 
覓句先須莫苦心，從來瓦注勝如金。見成若不拈來使，箭已離弦作麽尋。
憶南湖 張鎡 
暖雲臺觀繞歌絃，花底吹香翠鬢船。閙處如今渾懶去，可能心緒數年前。
漁父詞  其一 張鎡 
西塞山前得杖藜，波晴不見鷺羣飛。何曾千載同心處，只在斜風細雨時。
漁父詞  其二 張鎡 
勝槩居常畫裏求，鱖魚清夢落滄洲。今朝親見桃花樹，重振家聲是此秋。
新種 張鎡 
新種枇杷花便稠，被香勾引過溪頭。黄蜂紫蝶都來了，先賞輸渠第一籌。
山行 張鎡 
鳥飛不過人行處，山好直連天盡頭。下馬忽逢難畫景，市聲欄檻亦銷憂。
謝人送白山茶花二首  其一 張鎡 
韵勝初聞不記年，偶逢俄在軟紅邊。山礬不遇南昌老，爭得嘉名亞水仙。
謝人送白山茶花二首  其二 張鎡 
屋角春聲喜報晴，青裳玉面曉粧明。爲君自斷天休問，依倚清香樂此生。
即目 張鎡 
偶然看樹過平橋，老盡牆邊杞朮苗。不分蛛絲與蝸殻，也隨殘照集芳條。
紅佛見笑花 張鎡 
芳菲成夢雨廉纖，慰眼嬌紅敢浪嫌。不但瞿曇當發笑，老夫初看亦掀髯。
芍藥花二首  其一 張鎡 
自古風流芍藥花，花嬌袍紫葉翻鴉。詩成舉向東風道，不願旁人定等差。
芍藥花二首  其二 張鎡 
吟牋欠向此花題，未信翻階句絕奇。三嗅蒼髯惹黄粉，又成空對剪來枝。
白楊梅 張鎡 
興高團雪綴珍叢，彈火燒林一洗空。驛騎不供妃子笑，冰姿猶勝荔枝紅。
書北廳後簷壁 張鎡 
重陽過後雨垂垂，病怯新寒獨立時。菊有萬株歸未得，一窗來此看花枝。
分韵賦散水花得鹽字  其一 張鎡 
春皇遊騎玉垂鞭，珠捲揚州十里簾。一笑詩成休浪舉，花如西子句無鹽。
分韵賦散水花得鹽字  其二 張鎡 
盈枝點綴雪花鮮，環映清流分外妍。應是東君歸騎速，不如墜下玉絲鞭。
分韵賦散水花得鹽字  其三 張鎡 
苔徑斜通砌竹鞭，素光交映入湘簾。若教謝女庭前種，不道空中雪似鹽。
盆橘 張鎡 
懶向江頭置木奴，瓦盆聊玩綠垂珠。何煩二老輸贏决，始悟商山樂不殊。
霜橘 張鎡  洞庭湖
半霜黄綠尚斕斑，笑指清芬數日間。會得此中堪樂意，洞庭端合傲商山。
九月梅花 張鎡 
寂歷疎條葉未空，忽驚冰靨照霜風。秋來心事誰能領，不向籬邊數菊叢。
南湖賦冬青花四首  其一 張鎡 
雜樹花香少似君，雨餘風曉或斜曛。行人不著清新句，亦合移時駐屐聞。
南湖賦冬青花四首  其二 張鎡 
上林名字萬年枝，高映宮牆側映池。不是移根閒地種，歲寒情性有誰知。
南湖賦冬青花四首  其三 張鎡 
酷烈深憐格外香，樹邊苔氣與蒼凉。莫教糝徑渾如雪，快向青陰置竹床。
南湖賦冬青花四首  其四 張鎡 
桂子休誇碧滿園，小蒲萄實待霜繁。他年隠處尋西宅，先認冬青擁寺門。
書蒼寒堂壁二首  其一 張鎡 
隔竹紅梅酷似桃，政宜修澗綠周遭。武陵風景何時別，不絕人來意更高。
書蒼寒堂壁二首  其二 張鎡 
一燈清坐欲三更，月到疎欞朧鬆明。除了當欄松上鵲，無人聽得讀書聲。
霜節堂 張鎡 
風冽前村有墮巢，何心寒苦自爲高。堪憐讓殺閒桃李，只得虛堂兩字褒。
園中雪夜二首  其一 張鎡 
簫鼓喧闐樂夜堂，寶燈初試雜花光。欲知富貴天然處，盡把園林腦子裝。
園中雪夜二首  其二 張鎡 
急傍欄干喚酒杯，却嫌紅燭炫高臺。新圖水墨兼凝粉，展向冰溪鏡面開。
記雪三首  其一 張鎡 
清曉疎籬尚露根，飯餘俄復擁柴門。南湖水色君知否，萬斛鵝黄貯玉盆。
記雪三首  其二 張鎡 
直教日色避寒光，世界移來玉海藏。何事連年無此景，老天遊戲不循常。
記雪三首  其三 張鎡 
無月無燈夜自明，糢糊何啻瓦溝平。不拖藜杖高橋去，那得金龍背上行。
水梔  其一 張鎡 
拳石泓泉媚淺沙，孤根蟠窟養清華。細看六出瑶英小，薝蔔分明是雪花。
水梔  其二 張鎡 
汲水埋盆便當池，水梔花旺雪盈枝。江湖萬里何曾遠，祗在先生託興時。
夙興 張鎡 
霜池微带月痕斜，風竹聲如撒細沙。坐到曉窗尤可愛，只愁烘損蠟梅花。
蠟梅二首  其一 張鎡 
金谷園中夜罷炊，照花滴蠟上林枝。清芬更比寒梅耐，不是蜂房供蜜脾。
蠟梅二首  其二 張鎡 
家世凌風却月旁，別來衣變鬰金光。神仙定遇容成子，教服三黄遍體香。
龍井山主送蠟梅 張鎡 
風落松釵滿磵橋，野蜂移蜜上枯條。道人參得山中語，不是塗黄一樣嬌。
次韵茂洪覓蠟梅 張鎡 
世路𡼭崟費折枝，退耕非我更其誰。真花似假無心詠，只誦涪翁舊日詩。
種蠟梅喜成  其一 張鎡 
道旁方訝撲人香，金蓓花開滿擔裝。尚有松釵掛枝杪，買歸偏稱插山堂。
種蠟梅喜成  其二 張鎡  西湖
僧廬草劍石崖根，慣見西湖不喜論。安得便如居士意，移爲官舍讀書軒。
走筆和曾無逸掌故約觀玉照堂梅詩六首  其一 張鎡 
纔晴便是看花時，記事君曾有四詩。及至花開風日好，不聞拄杖扣疎籬。
走筆和曾無逸掌故約觀玉照堂梅詩六首  其二 張鎡 
纔晴便是看花時，天上陰晴豈預知。前日路乾居士病，偶妨招客酒樽隨。
走筆和曾無逸掌故約觀玉照堂梅詩六首  其三 張鎡 
纔晴便是看花時，不覺飄香已滿枝。小道山翁如具眼，綠陰初試更相宜。
走筆和曾無逸掌故約觀玉照堂梅詩六首  其四 張鎡 
纔晴便是看花時，自看何如與客期。亦有數篇花下句，苦無風味怕人知。
走筆和曾無逸掌故約觀玉照堂梅詩六首  其五 張鎡 
纔晴便是看花時，休問花名是阿誰。藉使無梅桃杏在，但能來賞莫嫌遲。
走筆和曾無逸掌故約觀玉照堂梅詩六首  其六 張鎡 
纔晴便是看花時，夜雨何堪带雪吹。春色更拚過數日，三分餘一尚堪追。
玉照堂次韵茂洪古梅 張鎡 
天教萼綠伴羊權，羞對塵顔粉黛妍。不必修真事靈訣，與花端合共長年。
玉照堂梅花飄落如雪 張鎡 
陣陣翻空回旋飛，綴巾沾袖却橫吹。東風祕授看花訣，不在開時在落時。
梅  其一 張鎡 
羣玉山頭昨夢歸，占祥獲應必無疑。今朝暫歇抄書課，急爲寒梅辦早詩。
梅  其二 張鎡 
驅鶴松門去却回，似知草際有香來。青條紅眼纔窺煖，拄杖先拚費綠苔。
梅  其三 張鎡 
冒寒崗路透溪橋，馿僕翩翩葉亂飄。還是去年初見處，青旗茅店恰相招。
尋梅三首  其一 張鎡 
紺碧烘晴水照天，斷槎荒葑牧羝田。數旬不踏蘇堤路，專爲梅花跨曉韉。
尋梅三首  其二 張鎡 
柴界牆頭蜂未窺，草烟沙逕亦空枝。要知愁結吹香晚，鐵石心腸欠我詩。
尋梅三首  其三 張鎡 
韓園邂逅一來尋，還憶朱欄小院深。相對兩亭無四壁，定參陶令不絃琴。
春雪阻觀梅花兩詩嘲之  其一 張鎡 
弄珠縈珮白衣仙，遊戲塵寰占歲前。却被天公撒龍腦，擁教無地著雲軿。
春雪阻觀梅花兩詩嘲之  其二 張鎡 
雨聲俄混雪聲乾，泥濘林堂一到難。藉使玉肌無凍粟，可能獨自過春寒。
玉照堂觀梅二十首  其一 張鎡 
一笑林間說向春，宿緣三世豈無因。半生憂患摧殘損，却與梅花作主人。
玉照堂觀梅二十首  其二 張鎡 
映竹依松望最宜，如無似有乍開時。思量切比幽人語，不著工夫格自奇。
玉照堂觀梅二十首  其三 張鎡 
生怕高花易過春，隔年先早著精神。冰綃旋買連三幅，剩與溪山併寫真。
玉照堂觀梅二十首  其四 張鎡 
縱橫遥襯碧雲端，林下鋪氈坐卧看。不但歸家因桂好，爲梅亦合早休官。
玉照堂觀梅二十首  其五 張鎡 
羣芳非是乏新寄，或在繁時或嫩時。唯有南枝香共色，從初到底絕瑕疵。
玉照堂觀梅二十首  其六 張鎡 
六日新春一再來，直須登樹賞花開。攀翻徑上枝梢外，不負東風是此杯。
玉照堂觀梅二十首  其七 張鎡 
從來嫌用和羹字，纔到詩中俗殺人。一片彩雲溪上暖，不隨芳草夕陽新。
玉照堂觀梅二十首  其八 張鎡 
醉上輕舟泛淥漪，細穿橋柱獨行遲。風前撫掌催花發，驚起羣飛五色兒。
玉照堂觀梅二十首  其九 張鎡 
山際樓臺水際村，見梅常是動吟魂。全身此日清芬裏，籬落疎斜不喜論。
玉照堂觀梅二十首  其一○ 張鎡 
別開庭院近蓮塘，油榭欄干小扇窗。更取梅花瓶內插，放教清夢月橫江。
玉照堂觀梅二十首  其一一 張鎡 
蕭然日月岸綸巾，春滿幽園肯倦行。一事尚須煩造物，看松微雨看梅晴。
玉照堂觀梅二十首  其一二 張鎡 
正煖休嫌夜雨來，恐花乘煖一齊開。不然何事東風意，容易吹香與碧苔。
玉照堂觀梅二十首  其一三 張鎡 
鵯鵊呼人曉夢回，霽光催賞百株梅。輕車不管沾泥滑，童子從來自慣推。
玉照堂觀梅二十首  其一四 張鎡 
蒼帝妃嬪總素裝，勝遊常是遍江鄉。玉樓謫墮遲歸去，冷淡工夫笑我忙。
玉照堂觀梅二十首  其一五 張鎡 
九節筇枝休化龍，佳時朝暮且相從。枯條豈但敲令盡，鳥雀衝花定不忪。
玉照堂觀梅二十首  其一六 張鎡 
今夕懸知月未圓，照梅已自不勝妍。冰姿玉色誰堪比，除是姮娥敢並肩。
玉照堂觀梅二十首  其一七 張鎡 
喜客能揮白玉琴，此花端解古時音。只防老鶴來偷聽，引起翻雲萬里心。
玉照堂觀梅二十首  其一八 張鎡 
杯行纔到莫留殘，要向梅邊露肺肝。今日正晴還有雪，謂予不信試遥看。
玉照堂觀梅二十首  其一九 張鎡 
風調花常逐歲新，苦慚詩思只陳陳。吟成不敢分明舉，生怕渠知鄙薄人。
玉照堂觀梅二十首  其二○ 張鎡 
高窠依約百年餘，蠹枿重重艾衲鋪。親見主人來買地，遮番添得白髭鬚。
詠千葉緗梅  其一 張鎡 
巧留芳艷待春回，不受霜飈苦折摧。應對羣葩羞冷淡，數花併作一花開。
詠千葉緗梅  其二 張鎡 
忍凍拖筇月下看，烟籠繁影共汗漫。緗裘不是多重數，爭奈清宵爾許寒。
詠千葉緗梅  其三 張鎡 
一枝深雪綻前村，冷落猶能役夢魂。况有堆林春萬疊，傳餐甘此度朝昏。
詠千葉緗梅  其四 張鎡 
光摇層蘂望晴花，誰把鵝黄染練紗。已是被香清到骨，不須呼酒但烹茶。
詠千葉緗梅  其五 張鎡 
玉砌珠攢萼翠中，開時應是費東風。臨摹不著詩人手，剪綵徒勞蠹女工。
玉照東西兩軒有紅梅及千葉緗梅未經題詠倒用前韵各賦五首  其一 張鎡 
昔遊嘗到海中光，我與諸公各醉狂。同向塵中三十載，朱顔應笑鬢絲長。
玉照東西兩軒有紅梅及千葉緗梅未經題詠倒用前韵各賦五首  其二 張鎡 
雖嫌綠葉與青枝，入格依前自欠詩。幾向斜陽溪畔見，猶將桃杏誤猜疑。
玉照東西兩軒有紅梅及千葉緗梅未經題詠倒用前韵各賦五首  其三 張鎡 
一粒丹砂換骨來，移根聞自浙東栽。市門古矣留遺跡，問訊仙翁定姓梅。
玉照東西兩軒有紅梅及千葉緗梅未經題詠倒用前韵各賦五首  其四 張鎡 
海棠曾把比朝眠，妃子粧慵玉鏡前。若似此花顔色好，定教天寶畫師傳。
玉照東西兩軒有紅梅及千葉緗梅未經題詠倒用前韵各賦五首  其五 張鎡 
方諸臺聳日邊雲，望拜青童上相君。侍女百千皆絳服，恰如簷外樹紛紛。
戲題重臺梅 張鎡 
只將單萼綴層花，弱骨豐肌自一家。載朵折來誰可稱，寶釵雙燕綠雲斜。
任道源轉示玉豔亭探梅詩卷未暇屬和閏月十一日偶自北山塔院過亭下枝間已花因次元韵三首  其一 張鎡 
因花不作等閒來，屐印苔紋酒便回。明日窗前追昨夢，似逢姑射不逢梅。
任道源轉示玉豔亭探梅詩卷未暇屬和閏月十一日偶自北山塔院過亭下枝間已花因次元韵三首  其二 張鎡 
細看孤標迎臘瘦，爭如繁豔遇春酣。古來節士功名薄，剩欲裁詩問水南。
任道源轉示玉豔亭探梅詩卷未暇屬和閏月十一日偶自北山塔院過亭下枝間已花因次元韵三首  其三 張鎡 
占斷林家一種春，隔湖茅舍羨漁人。折枝弄蕊年年手，生怕長安揖馬塵。
殘梅 張鎡 
雨絲吹冷透窗紗，忽忽東風管鬢華。豈爲梅殘便無恨，草生時節勝看花。
水閣即事二首  其一 張鎡 
水閣開窗景不偏，斷橋堤柳盡橫前。平生到處居人後，已有貂璫泊畫船。
水閣即事二首  其二 張鎡 
今歲春來我亦來，折花猶未見花開。新春况有四十日，莫怪幽人空手回。
余以雪牡丹歌呈誠齋回柬云只得籍沒是兵家不傳之妙謂不和答也又嘗以來日立夏問誠齋所謂風月庫中當作何措置蒙絕句示報因次韵致謝併破前說云 張鎡 
春風欲去難留住，措置無如信野人。但解有詩隨手和，自然日日是青春。
夏夜二首  其一 張鎡 
燈暈紗籠靜者居，夜凉携扇繞階除。松間有句松間說，不向空中咄咄書。
夏夜二首  其二 張鎡 
天上星辰金玉棋，輸贏何日是分時。多應却笑張居士，綺語妄言無了期。
戲詠鹹蛤 張鎡 
鹽作棲巢涕作脂，樽前風味不勝低。縱教一衲被雲水，無奈胸中著淤泥。
尖簷帽 張鎡 
落魄青樓倒接䍦，醉花爭插亂紅欹。如今雨墊綸巾角，汝帽尖新却自宜。
謝李仁父茯苓 張鎡 
岷峨山中千歲松，枝虯幹直摩青空。雪霜剝落中不槁，膏液下與靈泉通。龜跧鳬伏自磊砢，全堅玉潔仍豐融。篝明夜取喜得雋，煮鼎朝聽如吟風。杵成坐上香飛雪，更和乳酪收全功。當知至味本無味，子若服之壽無窮。巽巖脊梁硬如鐵，冠峨切雲佩明月。百好都隨春夢空，大藥獨傳欣寶訣。中宵咀嚼不摇頭，玉瀋生肥咽不徹。憐我百慮形早衰，裹贈扶持意何切。丹砂著眼謾爾傳，脂澤釀黍計已拙。由來妙道初不煩，此法莫從兒輩說。徑思舉袂揖浮丘，下視塵世真一吷。朱顔留得亦何爲，追逐同堅歲寒節。
游九鎖山  其一 張鎡 
九鎖非凡境，烟雲路不分。山寒長带雨，洞古不收雲。夜宿聽林鶴，晨炊摘野芹。黄冠皆好事，添注石爐熏。
游九鎖山  其二 張鎡 
凉蟬亂叫朝暮雨，獨鶴不迷前後山。芎葉煮湯勝茗椀，栗花然火照松關。
再游  其一 張鎡 
曉日晴崗路未分，昔年鐘磬隔林聞。龍歸古洞千巖雨，人卧空山半榻雲。異草靈苗交晚翠，野蘭芳芷雜秋芬。何時得似山中鶴，脫却雞群友鹿群。
再游  其二 張鎡 
天風吹我落人間，暫入青山又促還。待得霜林收柿栗，却來重扣白雲關。
題楊誠齋南海朝天二集 張鎡 
作者于今星樣稀，凄其望古駟難追。空桑枯竹陶元亮，玉佩瓊璩杜拾遺。自笑吟秋如懶婦，可能擊鼓和馮夷。報章不作南金直，慚愧君家丙稿詩。
吟詩 張鎡 
一日吟成九首詩，旁人都愛少瑕疵。直須作到無人愛，始是我詩長進時。
夜飲楊村 張鎡 
轉柁初投獨樹村，杖藜因叩小蓬門。殷勤翁媼吹茅火，飣餖雞豚薦瓦樽。剩喜平時無暴客，祇愁連雨沒禾根。招邀縱簡真淳在，欲去猶嗔稚子喧。
暫住新市行次謝村二首  其一 張鎡 
籠叢灌木繞低田，一雨催鳴爾許蟬。平日詩懷何處吐，今年秋色此行先。
暫住新市行次謝村二首  其二 張鎡 
推窗面面得凉多，陂濼風翻渴水荷。人語忽驚群鶩起，隔蘆知是小船遇。
行次季村 張鎡 
破衣鳴蓬雨，迎晨捩柁風。擘茭溪飯白，鍛鐵店爐紅。于役多無定，於心少所同。船人探蟹室，持壽覓詩翁。
過下黄村 張鎡 
山腰摘菜穿雲裏，山嘴吹煙接雲起。響邊樵唱路幽幽，白處鵝群波瀰瀰。臨堤野毛槽盛水，破璧方簾自撩紙。相應不望褭蹄金，落得清閑養妻子。
過竹村 張鎡 
再宿離城邑，全無世俗氣。僧包輕濺水，漁竈冷炊雲。酒好休教盡，詩慳却自欣。晝閑貪睡穩，獨被不須重。
石汙尊 張鎡 
萬事醉如泥，昔賢有名言。閉門五十載，真須石爲罇。
茂洪奉親携妾遷新館戲贈 張鎡 
巷居南北喜相依，不患逢秋得句稀。采擷正當黄菊早，登臨寧嘆白雲飛。奉觴壽主歡宜洽，剪髮邀賓志莫違。從此維摩方丈室，散花香滿老萊衣。
天聲館 張鎡 
鸞鶴紛來下，天風駕月明。語言難道斷，不墮世間聲。
蘋風館 張鎡 
山頭鴟叫棕林雨，山下鷗移芰花著。開亭騁望豈固難，心迹雙閑罕儔侶。人生才智非謀己，太息塵勞誰縛汝。圖回田畝役宵夢，近對烟霏可無語。耦耕植杖千古賢，我欲從之胡不然。坐到月來休返舍，旁寺有牀書并借。
謁叢霄館  其一 張鎡 
奉真祠宇并丹房，露下層壇夜未央。玉繡球明依砌樹，翠鬘雲轉罨爐香。何心輕舉氛塵外，但願閑居歲月長。却上竹輿歸去路，約齋燈認隔林光。
謁叢霄館  其二 張鎡 
飆御繽來下，儲休答意虔。雖無名宦達，林墅保長年。
花仙館 張鎡 
烟火心腸詠不真，風流嬌貴却無塵。何須更問花仙姓，便是扁舟共載人。
琅華洞天 張鎡 
琪樹已無塵，山幽地更靈。羽流來往熟，仙飯設青精。
送京仲遠次對制帥四川  其一 張鎡 
林下忘官品，聞公近最榮。軍民制全蜀，名住列西清。器自海嶽重，文兼全玉聲。早來登政府，活法了寰瀛。
送京仲遠次對制帥四川  其二 張鎡 
使北人爭說，今回國勢尊。屬聲堅執禮，黠虜殆忘魂。鉅業此猶細，故强行復存。鄉閭正關外，因夢逐西轅。
送京仲遠次對制帥四川  其三 張鎡 
賤子夫誰問，鳴騶屢水湄。自因閑肯顧，不是佞求知。山檻清持茗，花蹊笑說詩。雨風今送別，悽斷濕旌旗。
衰疾幾半月梅事已空杏花亦爛熳矣忽往一觀成古詩三十韵 張鎡 
年前約園梅，梅開主人病。初英僅一窺，旋遭風雨橫。瑰奇耻浪設，收卷歸盡浄。追攀夢中事，詎復形嘯詠。連朝得暄晴，疾勢頓除摒。池西杏盈坡，芬菲想繁競。巾車試移轍，遠睇已輝映。披莊尺許足，領意豈煩更。亭亭喜余顧，笑粲若相迎。瑞錦圍坐幛，晹晶滿空鏡。疇知自心法，本匪生化柄。實虛總一體，曾何有衰盛。斯言忌輕拈，或能惹譏諍。尪孱阻劇賞，得句漫枯硬。非無戀勝交，倉卒費延請。浮生只堪樂，疎慵矧天性。能消屐幾䩫，盍早謀究竟。當年莘野叟，偶爾應三聘。後人循自售，例投俗眼輕。嗟予亦蒙愧，行矣關郡政。零丁門戶責，姑塞先世命。隨群畫紙末，觸目但癡𥋇。事功畧何禆，趍進徒伺偵。樸愚頼堅守，齪齪矜細行。南湖水清兮，魚鳥爭戲泳。相親兩逾載，情分猶季孟。邇來似嫌浼，引退如避穽。花邊主林神，料亦捐愛敬。偷閑兩旬慳，酬應就忙併。速拚醉眠休，人扶那用倩。
大滌洞留題 張鎡 
我生百無能，唯工說山水。洞霄天一柱，真仙昔居止。蒼崖入九鎖，修澗清徹底。層林仰首看，冷霧隨步起。饒君俗到骨，至此換却髓。一亭巧當門，乃是壓澗尾。便教寶玉做，思之未爲侈。道人喜客來，先引玩清泚。源頭放泉出，猛噴深壑裏。頃刻百萬丈，寧論尺與咫。冰濤卷雷鼓，滂湃力未已。天然句滿眼，潤色謝東里。擬議及思惟，望風當披靡。回觀翠蛟語，舞字最不死。兩詩故自妙，似覺泉在凡。正須吾三人，作意共整理。要令石點頭，滔滔那解此。
偈 張鎡 
鐘一擊，耳根塞，赤肉團邊去個賊。有人問我解何宗，瞬若多神面門黑。
釣臺 張鎡 
絳衣騎日扶桑上，三精九縣開靈貺。趙梁雍代跡俱空，馮吳寇鄧勳相望。客星何處潛光芒，雙臺疊巘摩穹蒼。釣絲千丈捲烟雨，誰瞰一碧玻璃江。羊裘坐穩無心動，蒲輪纁幣知何用。故人聊爲小周旋，君房謬欲相推送。寥寥歲月今幾秋，山寒松吹多颼飀。春來日暖花氣發，極浦浪轉魚龍遊。先生有臺人共高，虛庭忍見生蓬蒿。斷碑敗壁蠹荒蘚，灌木野鳥捐枯巢。一朝鐘梵交雲際，簷楹改觀輝杉桂。非關好事取時名，此中恥但稱能吏。却經祠下羅清樽，試歌此詩當招魂。先生出兮佩蘭蓀，明璣耀旂駕瑶璠，黄麟道前翠虯奔。先生去兮山雲屯，玉妃金童從繽紛。吹簫鼓瑟聲冥冥，目斷暮靄棲遥林。
句  其一 張鎡 
一棹徑穿花十里，滿城無此好風光。
句  其二 張鎡 
斷橋斜取路，古寺未關門。
句  其三 張鎡 
梨花風骨杏花妝。
句  其四 張鎡 
已從槐借葉，更染菊爲裳。
句  其五 張鎡 
何時重來桂隠軒，爲我醉倒春風前。看人喚作詩中仙，看人喚作飲中仙。
句  其六 張鎡 
吹殺梅花影裏燈。
句  其七 張鎡 
古剎藏幽勝。
句  其八 張鎡 
開鏡影相歡。
句  其九 張鎡 
自笑從來癖。
句  其一○ 張鎡 
清興寄毫端。
句  其一一 張鎡 
日烘花氣暖。
句  其一二 張鎡 
空對爛銀盤。
句  其一三 張鎡 
芙蓉憔悴菊垂叢。
句  其一四 張鎡 
己信此心安此命。
句  其一五 張鎡 
燕子初歸已識面，牡丹未放已知名。
次陸務觀韵 宋甡 
欲求平易多成拙，稍涉新奇却未工。得句直須參造化，此身何必計窮通。
題東山 俞烈 
文會得吾黨，浄居清晝長。平生愛山僻，暇日聊徜徉。風流謝康樂，肥遯計亦良。鍾鼎成淹留，江湖晚相望。山色青未改，山名久愈彰。松風度晚曲，巖花弄晨妝。尚疑縹緲人，髻鬟下鳴璫。淒涼懷古恨，野水涵方塘。功名不作難，出處何可忘。人自草木腐，看渠日爭光。香消酒力微，緣陰聽圓吭。悠然發遐想，莞爾還成章。歸途有清泚，濯纓詠滄浪。
題凈梵院清虛堂 俞烈 
天清蠶麥餘，綠結桃李實。老僧詩銜袖，過我語言質。懷山意先行，如病夢芝朮。去□才一舍，鞭策不終日。堂筵新結束，空洞無長物。風來舞翠杉，土暖榮病橘。欲行意先清，舌評驥不及。何由解鞍卧，夜枕雨瀟瑟。泉清韵磬遠，林樾琅玕密。杯寒續飛斟，煙繼香遶室。談玄契參同，酒旨妙真一。懷新辜雅趣，意懶□健筆。亦如罷參僧，野禪縛枯律。
詠松 李誠之 
半依巖岫倚雲端，獨立亭亭耐歲寒。一事頗爲清節累，秦時曾作大夫官。
遊金焦二山 程卓  长江
揚子長江天際來，中流有山何壯哉。深根盤礴千萬丈，寸土不受雙崔嵬。金山屹據上流險，四面佛屋相環回。來帆去槳別艫舳，住僧過客煩追陪。排空傑閣揖滄海，海山亂點浮纖埃。龍潭別聳石峰巧，時立野鶴慵毰毸。堂頭回首指遺像，坡公印老留青煤。其人已去詩尚在，唱酬風月相徘徊。再三瞻敬下山去，縹緲又入雲濤堆。焦山一望祇十里，舟師駕櫓如奔雷。行行滉蕩呼吸頃，繫纜犖确登山隈。山中僧少竹木古，瘦根迸石穿莓苔。幽姿野態隨步出，勝處往往多樓臺。洪崖路轉尋瘞鶴，幾年浪打風雨摧。遺銘破碎石剝落，摩挲細讀心眸開。同行韵遠興未盡，飛仙亭上傾樽罍。酒酣我爲發奇絕，底須方外求蓬萊。
雲巖 程卓 
石門一望路迢迢，五老峰高聳碧霄。泉挂珠簾當洞口，烟拖練带束山腰。香爐捧出仙人掌，輦輅行過織女橋。午夜月明天似水，鶴歸松頂聽吹簫。
偈頌七首  其一 釋亮  衡山
一葉落，天下秋，幾人於此辨來由。衲僧冷地呵呵笑，南嶽天台拄杖頭。
偈頌七首  其二 釋亮 
兩箇屎橛，合作一團。熏天炙地誰能嗅，千古叢林作話端。
偈頌七首  其三 釋亮 
今朝十一月十五，光陰似箭歲將莫。參禪學道如何，切忌守株而待兔。若是金毛師子兒，翻身一擲無回互。無回互，驚殺南山白額虎。
偈頌七首  其四 釋亮 
今朝三月半，百花開爛熳。祖意甚分明，何妨著眼看。看看，忽然花謝樹頭空，又被風吹別調中。
偈頌七首  其五 釋亮 
者僧問處絕誵訛，就便拈來付與它。嫩綠枝頭紅一點，動人春色不消多。
偈頌七首  其六 釋亮 
九旬禁足今朝滿，漆桶掀翻快活人。莫怪點胸夸獨步，只緣過夏在清真。
偈頌七首  其七 釋亮 
說參禪，彌天過，緣是見成行貨。可憐背覺合塵，飯籮邊忍饑餓。
指三門 釋亮 
蹋斷千差路，潑天門戶開。擡頭空蕩蕩，脚下起風雷。
偈頌五首  其一 釋亮 
八十老婆心已灰，强顔抹粉與涂蚽。自知潦倒無羞耻，遇興何妨舞一回。
偈頌五首  其二 釋亮 
柳緣花紅春鳥啼，明明祖意報君知。箇中直下知端的，已落吾家第二機。
偈頌五首  其三 釋亮 
參學事，絕商量，急著眼，快承當，處處無非安樂鄉。阿呵呵，好快活，萬兩黄金也消得。
偈頌五首  其四 釋亮 
狂風暴雨轟霹壢，滿庭撼動花狼籍。紅紅白白已周遮，何勞飯袋重拈出。
偈頌五首  其五 釋亮 
金風起，樹葉落，體露堂堂活鱍鱍。報君知，快領略。回頭轉腦擬思量，錯認笊籬作木杓。
頌古四首  其一 釋亮 
你有主丈與主丈，你無主丈奪主丈。撥亂乾坤幾箇知，鶑啼不在花枝上。
頌古四首  其二 釋亮 
幾年湖海不知羞，一見桃花自點頭。堪笑傍觀猶眼熱，也來趁隊逞風流。
頌古四首  其三 釋亮 
饑時定聞饑，飽時定聞飽。婆子在臺山，趙州勘破了。
頌古四首  其四 釋亮 
一色通身白，天然絕點塵。吒沙當古路，不吼也驚人。
建康黄尚書請住清真曾以頌却之 釋亮 
徹骨窮來不厭窮，橫眠倒卧白雲中。饑餐一鉢和羅飯，此外無能振祖風。
悼遯庵 釋亮 
無端拗曲作直，平白換人眼睛。而今雙履歸去，且喜天下太平。
藤簟 釋亮 
打成一片凝如水，風吹不動寒光起。飯飽齁齁快活眠，不知身在秋波裏。
開塗田道者求語 釋亮 
大海波濤湧，道人願力堅。當頭一截斷，萬頃看平田。
光維那歸鄉 釋亮 
光境俱亡了，寒潭徹底清。泝流翻巨浪，五十四州驚。
寄天童癡絕和尚 釋亮 
潦倒西山百不能，隨身頼有一枝藤。東撐西拄消閒日，甘作荒山小院僧。
達上人乞語 釋亮 
達道應須併六賊，六賊併了何所得。十方坐斷眼頭空，觀音院裏無彌勒。
碧雲寄華藏故舊 釋亮 
碧雲深處望湖山，時步松門獨往還。眼底故人都不見，但聞幽鳥語關關。
見侍者求語 釋亮 
三呼三應箭鋒拄，不呼不應全體露。汝從雪竇到靈山，步步蹋著無差互。
光上人求語 釋亮 
光明寂照徧河沙，認著依前滿眼花。喪盡諸緣回首看，寥寥四顧絕周遮。絕周遮處未爲是，更須知有祖師關。透得關，生死佛魔甚屎屁。時來平地一聲雷，四海五湖如鼎沸。
古禪人乞語 釋亮 
底事完全亙古今，何勞特地徧參尋。草鞋蹋破知端的，悔涉山川恨轉深。
分菊 郭仁 
小畦香雨碧颸颸，分得新苗旋作籬。爲待繁英供採掇，故尋異本鬭芳奇。野人自愛編青障，老圃先教擁綠泥。濁酒預拚重九約，狂風莫損最高枝。
村居 郭仁 
移家楊柳灣，小築田家塢。一宵春雨晴，滿地菜花吐。
薇山書室爲朱惟節賦 郭仁 
幽意曠何許，逃名東海傍。卜隣惟拜石，覽勝不齎糧。帙散蘭亭近，書探禹穴忙。紫薇山畔月，流照有餘光。
巖礲洞留題 包伯騶 
巍然造化功，斡擘成巖豅。石頂滴清瀝，洞深颼細風。我來畏暑間，憇此清泠中。緬懷二老調，逸思更無窮。
謝趙憲副使惠建茶 陳壎 
貢餘自合到侯王，誰遣甘芳入莧腸。野客驚看龍鳳銙，家人學試蟹魚湯。題來諫議三封印，分到尚書八餠綱。盡灑從前腥腐氣，時時澆取簡編香。
嘲俠客 趙師商 
計拙難敷食與衣，惟將俠氣借相知。何如馮子歸彈鋏，爭似毛生立見錐。清世翩翩誰是美，塵寰碌碌已稱奇。有時舉翮連雲起，不比函關一隻雞。
仲弟應符用昌黎齪齪詩韵作咄咄篇自警家大人用韵作欣欣篇應求次韵作皦皦篇以見志云 孫應求 
皦皦志士心，玉壺冰露寒。整冠默危坐，撫卷慨永歎。膠擾天下事，豈逃吾靜觀。是心本如水，風過成濤瀾。蟻或作牛鬭，雀常用珠彈。萬境各顛倒，何者爲憂歡。聖學有宗盟，口血應未乾。進修在覆簣，趨舍防奔湍。正須極高深，乾坤見倪端。規摹括四代，宗廟富百官。譬如入玉府，璆琳雜琅玕。逢原在左右，諒非登天難。
丁未仲夏季弟海陵官舍家大人賞月作詩和韵 孫應求 
銀蟾憂易缺，綵侍喜長圓。豈意他鄉會，均同一樂全。杯行驚話舊，星聚敢占天。但願人常久，頻將桂影延。
次季和宿龍泉寺遇雪韵 孫應求 
艤岸投僧話，歡迎勢若歸。林巒窮勝處，樓閣盡翬飛。本謂身還舍，何期雪擁扉。莫嫌行復住，世事合隨機。
恭次家大人初抵季弟海陵官舍之韵  其一 孫應求 
一家千里赴吳陵，沿道遲留不問程。風物蕭條鄉愈遠，山川開豁眼增明。春田未有歸耕計，夜雨聊聽對榻聲。幸向萊庭同戲綵，回頭終有愧難兄。
恭次家大人初抵季弟海陵官舍之韵  其二 孫應求 
食貧寧問肉如陵，且喜官曹簡事程。千里平淮隨地闊，一江遠水照天明。幾多懷古登臨意，時作搔頭諷詠聲。酬唱敢希珠樹秀，粗分菽麥異周兄。
恭次家大人初抵季弟海陵官舍之韵  其三 孫應求 
舟渡金山過廣陵，灣頭畧可計淮程。回瞻建業祥煙繞，北望長安落日明。野曠春農虛地力，霜清曉角動邊聲。中原讎恥非難復，子弟皆思死父兄。
仲弟應符生日大人作詩命和元韵 孫應求 
阿連誕世在茲晨，月吐三更恰半春。幸有斑衣堪共戲，何妨綠酒正相親。雍雍已覺和爲貴，勉勉當思德有鄰。所願百年長膝下，不勞相望似參辰。
季弟黄巖任滿大人率家衆先歸作詩見示恭次元韵 孫應求 
長拘棲寓季微官，携杖扶車愧二難。翹首雲山魚雁遠，關心歲月骨毛寒。方來負米還爲養，未遂承顔數問安。何日庭前環戲綵，共馨夕膳潔晨餐。
恭和家大人鬻田訓子詩韵 孫應求 
家貧常産遽蕭然，只把詩書代力田。謀道固宜耽樂內，却行安可望追前。置錐今日憂無地，摛藻他時喜掞天。富貴學成終自有，服膺當務益拳拳。
恭和家大人將赴季弟官舍書示及門之作  其一 孫應求 
力穡良農必有年，先修人事乃言天。士非學問無由立，勿道家饒負郭田。
恭和家大人將赴季弟官舍書示及門之作  其二 孫應求 
少年不學待何年，長大無成莫怨天。况是各承賢父訓，豈容弗肯播菑田。
應符讀韓文公齪齪詩考其歲月乃三十二所作今應符生亦三十二年矣深有媿焉因借其韵爲咄咄篇以自警 孫應符 
咄咄汝爲子，念之心可寒。慕則非所慕，歎則非所歎。愚生乃繫俗，達人斯大觀。大明高照耀，滄海足波瀾。不求勝己友，有過孰抨彈。不絕害心念，誠身奚喜歡。溝澮無源本，易盈還易乾。見善苟不明，譬彼東西湍。仁義根於心，視精而行端。讀書貴知道，事親寧以官。會稽産竹箭，西海出琅玕。虛名何足尚，所懼實才難。
次季和宿龍泉寺遇雪韵 孫應符 
同入招提宿，初從城市歸。雪輕渾欲舞，雲凍不成飛。客去尋溪棹，僧來叩竹扉。籬邊一枝玉，漏泄化工機。
丁未仲夏季弟海陵官舍家大人賞月作詩恭次元韵 孫應符 
賓僚成雅集，夜月正清圓。幸對芳樽滿，兼逢樂事全。哦詩追舊日，舉盞望青天。此會宜頻講，何妨祝壽延。
應符生日大人作詩以示恭次元韵 孫應符 
初度追思夜向晨，敢安暇逸負青春。鴒原友悌同三益，鶴髮康寧拱二親。未遂功名酬誨育，勉將誠孝信鄉鄰。從今且願蒙天祐，日侍慈顔拜北辰。
季弟黄巖任滿大人挈家衆先掃作詩見示恭和元韵 孫應符 
心處中虛治五官，物來能應固非難。移忠益本居家孝，閲暑知曾歷歲寒。父子賡歌真內樂，弟兄分職頼居安。何妨菽水爲歡養，會有時來詔賜餐。
恭次家大人初抵季弟海陵官舍之韵  其一 孫應符 
學山初不止邱陵，驥子終期萬里程。莫問官曹今落寞，正須人物自高明。斗升聊可爲親養，歲月行看播治聲。膝下團圞事文史，此身何幸忝居兄。
恭次家大人初抵季弟海陵官舍之韵  其二 孫應符 
生於陵者自安陵，何事驅馳較驛程。却望鄉山千里隔，共看淮月一輪明。官閒足遂吟哦樂，俸薄休形歎息聲。最幸一家仍聚首，不須嗟弟與瞻兄。
恭次家大人初抵季弟海陵官舍之韵  其三 孫應符 
生憎世俗迭相陵，反己工夫有度程。大學在先知本末，中庸當務造誠明。諄諄自昔承嚴訓，默默終年愧令聲。至道不須由外索，事親友弟及從兄。
恭次家大人鬻田訓子詩韵 孫應符 
厄窮那復值凶年，典盡貧家五畝田。暫給簞瓢居巷內，且將經史向窗前。潛心矻矻先修己，安命栖栖不怨天。爵祿功名宜自取，尤當勉力務勤拳。
恭和家大人將赴季弟官舍書示及門之作  其一 孫應符 
純熟工夫積歲年，能知本性則知天。揠苗助長猶爲害，况復芸人舍己田。
恭和家大人將赴季弟官舍書示及門之作  其二 孫應符 
焚膏繼晷且窮年，榮悴他時却在天。莫把光陰虛度了，吾徒耕道若耕田。
唐侯仲友之守台爲浮梁於江象山令蔣鶚考叔賦江有濟三章以獻余時官於台見而陋之作江有梁  其一 孫應時 
江有梁，昔所無兮。台之民，維艱虞兮。我南之耕，其出于于。我北之趨，維薪維芻。匪伊薪芻，行旅載途。風雨晦冥，海波愁予。豈無舟人，徼利以呼。偪仄淪胥，云誰之辜。
唐侯仲友之守台爲浮梁於江象山令蔣鶚考叔賦江有濟三章以獻余時官於台見而陋之作江有梁  其二 孫應時 
江有梁，維今始兮。台之民，維天啟兮。邦有父母，視民如子。民號於溺，侯曰由己。乃相乃謀，乃築乃峙。其桴聯聯，其舟齒齒。民不知江，有道如砥。我醉我犇，云胡不喜。
唐侯仲友之守台爲浮梁於江象山令蔣鶚考叔賦江有濟三章以獻余時官於台見而陋之作江有梁  其三 孫應時 
江有梁，孰使然兮。台之民，曰侯賢兮。孰使侯賢，有命自天。天子聖仁，侯乃來宣。自我侯來，有麥有年。天姥之南，東溟之壖。濤瀾不驚，歌舞後先。汝不我信，視此一川。
唐侯仲友之守台爲浮梁於江象山令蔣鶚考叔賦江有濟三章以獻余時官於台見而陋之作江有梁  其四 孫應時 
我梁既成，我民既平。侯智不矜，侯心載寧。帝曰汝歸，其車宵征。予欲濟川，邦國是經。民留我侯，敢與帝爭。我帝我侯，眉壽無疆。
四明山記遊八十韵 孫應時  庐山
平生抱遐尚，撫劍遠行遊。迹謝聲利牽，心與巖壑謀。東征泛滄海，南騖踰丹丘。西登岷峨嘯，北望關隴愁。匡廬挽歸轡，巫峽紆行舟。劍閣最險壯，龍門更奇幽。歷覽雖未飽，勝槩略以收。爾來卧燭湖，清夢長夷猶。家山維四明，名字橫九州。出門宛在眼，欲往輒不酬。人事真好乖，山靈豈吾仇。忽近益可笑，投老空自尤。茲辰正芳春，會心得良儔。贏糧幸易足，决策遂所求。中宵雨聲斷，逗曉霽色浮。天容極瑩凈，風氣正和柔。瘦筇挾籃輿，野服兼輕裘。遥遥指林麓，欣欣聽溪流。試屐請賢嶺，弭蓋白水湫。飛湍響淙潺，怪松韵蕭颼。艱然小羊額，喘若料虎頭。甓石訪歲期，負樵歌道周。百折快一眺，千里森雙眸。峰巒何綿聯，脈絡相纏繆。化鈞妙融結，神工巧雕鎪。長風動溟渤，洪濤簸瀛洲。巨鼇出贔屭，游龍繞蚴蟉。鯨鵬恣摩盪，蟲魚紛疊稠。萬怪各起伏，千帆遞行留。或坦若几席，或峩若冠旒。或排若劍戟，或剡若戈矛。或舞若鸞鳳，或驟若驊騮。或若戲狻猊，或若鬭貔貅。儼然開明堂，玉帛朝諸侯。赫然會岐陽，長圍方大蒐。鏖戰臨長平，堅壁持鴻溝。廣野列車騎，中軍嚴旆斿。開闢洪茫茫，變化久悠悠。愕眙不得語，形容那可侔。仙樹四十圍，蟠根幾千秋。老幹枯不死，新榮翠相樛。飈馭定來止，桑田行驗不。遺跡信所聞，輕舉當何由。東南徑崇岡，左右羅平疇。人家散鷄犬，村塢來羊牛。官征畢薪炭，春事動耝耰。土膩少沙石，氣寒無麥麰。荒蹊夾桃李，密蔭間梧楸。是中可避世，何勞更乘桴。駢巖下蒼峭，別岫爭崪崷。熟知二剎勝，逝肯中道休。杖錫既巉絕，雪竇仍阻脩。停雲朝漠漠，剛風晝飂飂。盤磴度方橋，廣宇連飛樓。珠璣錯藻繡，金碧照彫髹。撞鐘食千指，鳴板燈百篝。真成天上居，不涉人間憂。周遭富佳致，徜徉得窮搜。妙峰遠色湊，錦鏡波光瀏。兩溪來活活，千丈落瀌瀌。深瀑摽隨鳬，空潭隠靈虬。倒窺凜欲眩，俯掬清敢漱。澗草高下積，巖花零亂抽。掛壁見猱捷，食芩聞鹿呦。日長轉睍睆，霧暗啼鈎輈。修竹奏琴瑟，細溜鏘琳璆。占晴喜哢鵲，畏雨愁呼鳩。何妨共齋鉢，且復薦茶甌。老僧頗好事，幅畫肯見投。隨意宿山房，無眠聽更籌。念昔身萬里，及此天一陬。登臨世界闊，俛仰歲月遒。榮辱兩蝸角，聚散一海漚。塵鞅自束縛，名場相敵讎。不念猿鶴怨，坐令泉石羞。心期晚乃愜，俗駕我尚優。勝具學支許，奇蹤非阮劉。時哉山梁雉，樂矣濠上鯈。聊追興公賦，不歎柳子囚。招招知音子，爲我商聲謳。
送張敬夫栻以追送不作遠爲韵賦詩五章藉手言別不勝惓惓愛助之誠情見乎辭惟高明幸教  其一 孫應時 
平生賦褰裳，親意許從師。四海非不廣，獨仰大雅姿。逡巡一再見，慘憺已復辭。霜風送旌節，遠目不可追。挾經問疑義，倘許結後期。
送張敬夫栻以追送不作遠爲韵賦詩五章藉手言別不勝惓惓愛助之誠情見乎辭惟高明幸教  其二 孫應時 
斯文肯空言，經世資實用。紛紛諒奚爲，義取輒賓送。誠能正其本，談笑了羣動。公身紹前烈，時論倚隆棟。持茲竟安歸，引燈相與共。
送張敬夫栻以追送不作遠爲韵賦詩五章藉手言別不勝惓惓愛助之誠情見乎辭惟高明幸教  其三 孫應時 
軒冕付儻來，良貴應自有。若人出處間，與世揭山斗。雅宜踐高門，斷國極可不。臨風耿予思，霧雨深稂莠。凜然嚴冬柏，特立終耐久。
送張敬夫栻以追送不作遠爲韵賦詩五章藉手言別不勝惓惓愛助之誠情見乎辭惟高明幸教  其四 孫應時 
荆州形勝地，控引吁廣莫。英雄昔用武，跬步圖宛洛。至仁先內治，豈曾廢遠畧。公來手摩撫，士氣端可作。載歌江漢詩，奮袂空爵躍。
送張敬夫栻以追送不作遠爲韵賦詩五章藉手言別不勝惓惓愛助之誠情見乎辭惟高明幸教  其五 孫應時 
力行希孟韓，波蕩斥嵇阮。聖門有佳處，誰爲發關鍵。歸依得其人，心豈間近遠。悄悄客路長，肅肅歲華晚。祝公黄髮期，永好情繾綣。
送友人楊仲能東下以一蹴自造青雲分韵得一字 孫應時 
君王急搜羅，九土規混一。蜀山甚疎遠，去者今稍密。夫君偉才具，文字尤炳蔚。陸沈簿領中，塵霧昏玉質。正應著臺省，邂逅破回遹。輕舟下三峽，春浪平如席。攬觀山川奇，感嘆日月疾。便好作諫書，胸憤吐堙鬰。薰風御爐香，天陛踏文石。此時恨見晚，端不負疇昔。或求西南州，爲國撫貧瘠。因以壽老親，繡幰圍畫戟。日邊豈無心，遲子付異日。離樽聊共持，愁思黯難釋。勇去仍趣歸，修途護眠食。
讀晦翁遺文悽愴有作 孫應時 
先生千載人，浩氣隘穹壤。早薄聲利交，超然傲塵鞅。飲酒讀離騷，追游必豪爽。風月飽高吟，雲泉擅奇賞。切骨痛國讎，嚼齒憤奸黨。縱談天下事，一一如指掌。歛意師聖賢，精心玩圖象。全體極渾涵，靈根妙充養。昭昭陳軌轍，坦坦闢榛莽。陶鎔就醇粹，鞭策收勉强。瞿聃息遁辭，關雒大遺響。師道屹尊嚴，人材興倜儻。宸綸歎廉靖，朝蹟惎忠讜。康廬委符竹，越絕畀英簜。芻牧活饑惸，天日快幽枉。命義信行藏，風標何骯髒。晚來侍細旃，時益異疇曩。孤蹤反山林，百怪幻夔魍。先生一澹然，幾微寧怏怏。冬曦暖袍屨，秋風颯几杖。尚可淑後來，何言遂長往。暌離思遠道，殷勤媿殊奬。常懷訂羣疑，忍獨拜遺像。感舊日蕭瑟，出門增惝怳。一致無古今，萬世均俯仰。微言在遺墨，沒齒抱遐想。末路誠刺促，中扃故弘敞。惟善不可誣，惟惡不可長。百年非所知，常如侍函丈。題詩自激昂，山川悲莽蒼。
七月一日獨遊頂山上方院 孫應時 
澗水有奇觀，山蟬發清歌。穹林翠光合，深谷凉風多。孤遊正寂歷，佇立久婆娑。平生頗須此，欲去意如何。
立夏日汎舟遊青山憩楊氏庵示諸生 孫應時 
歲序忽云夏，青春去安歸。天清風氣朗，游子懷芳菲。碧湖泛我舟，輕雲湛晴暉。入谷山寂寂，緣溪水圍圍。翛然得幽憩，丹葩耀巖扉。鳥聲自歌呼，竹色相因依。舉觴佇遥念，日月如梭飛。平生靜中願，歲晚無相違。
和魏公再用韵勉子孫學 孫應時 
儒家乃何事，駕言聖門歸。萬古江河流，三春卉木菲。忍將少年意，負此白日暉。拱把得封植，要看四十圍。東山公別墅，明湖照簷扉。塵囂澹一洗，六籍真可依。城南拜新作，妙墨龍蛇飛。著鞭繼家聲，臨岐莫依違。
和陳亮功張次夔二同年唱酬廉字誠字之作  其一 孫應時 
早韭到晚菘，紫蓼仍綠葵。古爲志節士，此味良自知。銀鞍黄金絡，綺戶芙蓉閨。丈夫各自適，物理那能齊。